text: Efter mæskningen overføres det søde maltvand (urten) til kogekaret. Her fyres godt op til urten begynder at koge og der tilsættes humle. Ved kogning omdannes nogle af humlekomponenterne til de bitre stoffer, der både konserverer øllet og giver den karakteristiske bitre smag, der også er med til at balancere smagen i øllet. Humle, som tilsættes til slut i den timelange kogning bidrager i højere grad med duft da de flygtige stoffer i højere grad bliver bevaret i urten.